ประเทศอิสราเอล

ประเทศในเอเชียตะวันตก
31°N 35°E﻿ / ﻿31°N 35°E﻿ / 31; 35
สำหรับความหมายอื่น ดูที่ อิสราเอล (แก้ความกำกวม)
| รัฐอิสราเอล מְדִינַת יִשְׂרָאֵל‎ (ฮีบรู) دَوْلَة إِسْرَائِيل‎ (อาหรับ) |
| --- | --- |
   ธงชาติ     ตราแผ่นดิน  
เพลงชาติ: ฮาทิควา ("ความหวัง") 

ชายแดนตามข้อตกลงสงบศึก ค.ศ. 1949 (เส้นสีเขียว)
เมืองหลวง และเมืองใหญ่สุด: เยรูซาเลม  (ได้รับการยอมรับบางส่วน) 31°47′N 35°13′E﻿ / ﻿31.783°N 35.217°E﻿ / 31.783; 35.217
ภาษาราชการ: ฮีบรู
ภาษาที่ได้รับการยอมรับ: อาหรับ
กลุ่มชาติพันธุ์  (ค.ศ. 2019): 74.2% ยิว 20.9% อาหรับ 4.8% อื่น ๆ
ศาสนา  (ค.ศ. 2019): 74.2% ยูดาห์ 17.8% อิสลาม 2.0% คริสต์ 1.6% ดรูซ 4.4% อื่น ๆ
เดมะนิม: ชาวอิสราเอล
การปกครอง: รัฐเดี่ยว ระบบรัฐสภา สาธารณรัฐตามรัฐธรรมนูญ

• ประธานาธิบดี : อิซัค เฮอร์ซ็อค
• นายกรัฐมนตรี : เบนจามิน เนทันยาฮู
• ประธานคเนสเซต : มิกกี เลวี
• ประธานศาลสูงสุด : เอสเธอร์ ฮายุต
 
สภานิติบัญญัติ: คเนสเซต
เป็นเอกราชจากจักรวรรดิบริติช

• ประกาศ : 14 พฤษภาคม ค.ศ. 1948
• รับเป็นสมาชิก สหประชาชาติ : 11 พฤษภาคม ค.ศ. 1949
• กฎหมายพื้นฐาน : ค.ศ. 1958–2018
 
พื้นที่
• รวม: 20,770–22,072 ตารางกิโลเมตร (8,019–8,522 ตารางไมล์)[a] (อันดับที่ 150)
• แหล่งน้ำ (%): 2.71 (ใน ค.ศ. 2015)
ประชากร
• ประมาณ: 10,009,800  (อันดับที่ 99)
• สำมะโนประชากร 2008: 7,412,200
• ความหนาแน่น: 450 ต่อตารางกิโลเมตร (1,165.5 ต่อตารางไมล์) (อันดับที่ 35)
จีดีพี (อำนาจซื้อ) : ค.ศ. 2022 (ประมาณ)
• รวม:  478.01 พันล้านดอลลาร์สหรัฐ (อันดับที่ 49)
• ต่อหัว:  50,200 ดอลลาร์สหรัฐ (อันดับที่ 34)
จีดีพี (ราคาตลาด) : ค.ศ. 2022 (ประมาณ)
• รวม:  520.7 พันล้านดอลลาร์สหรัฐ (อันดับที่ 29)
• ต่อหัว:  54,690 ดอลลาร์สหรัฐ (อันดับที่ 15)
จีนี (ค.ศ. 2018): 34.8 ปานกลาง · อันดับที่ 48
เอชดีไอ (ค.ศ. 2019):  0.919 สูงมาก · อันดับที่ 19
สกุลเงิน: นิวเชเกล (₪‎) (ILS)
เขตเวลา: UTC+2 (เวลามาตรฐานอิสราเอล)
• ฤดูร้อน (เวลาออมแสง): UTC+3 (เวลาออมแสงอิสราเอล)
รูปแบบวันที่: יי-חח-שששש‎ (AM) วว-ดด-ปปปป (ค.ศ.)
ขับรถด้าน: ขวา
รหัสโทรศัพท์: +972
รหัส ISO 3166: IL
โดเมนบนสุด: .il
 ^  20,770 ตารางกิโลเมตรคืออิสราเอลในเส้นสีเขียว ส่วน 22,072 ตารางกิโลเมตรรวมที่ราบสูงโกลัน (ประมาณ 1,200 ตารางกิโลเมตร (460 ตารางไมล์)) และเยรูซาเลมตะวันออก (ประมาณ 64 ตารางกิโลเมตร (25 ตารางไมล์)) 
ประเทศอิสราเอล (อังกฤษ: Israel; ฮีบรู: יִשְׂרָאֵל; อาหรับ: إِسْرَائِيل) มีชื่ออย่างเป็นทางการว่า รัฐอิสราเอล (อังกฤษ: State of Israel; ฮีบรู: מְדִינַת יִשְׂרָאֵל; อาหรับ: دَوْلَة إِسْرَائِيل) เป็นประเทศในตะวันออกกลางและเอเชียตะวันตกเฉียงใต้บนชายฝั่งตะวันออกเฉียงใต้ของทะเลเมดิเตอร์เรเนียนและชายฝั่งเหนือของทะเลแดง มีเขตแดนทางบกติดต่อกับประเทศเลบานอนทางทิศเหนือ ประเทศซีเรียทางทิศตะวันออกเฉียงเหนือ ประเทศจอร์แดนทางทิศตะวันออก ดินแดนเวสต์แบงก์และฉนวนกาซาของปาเลสไตน์ทางทิศตะวันออกและตะวันตกตามลำดับ และประเทศอียิปต์ทางทิศตะวันตกเฉียงใต้ ประเทศอิสราเอลมีภูมิลักษณ์หลากหลายแม้มีพื้นที่ค่อนข้างเล็ก เทลอาวีฟเป็นศูนย์กลางเศรษฐกิจและเทคโนโลยีของประเทศ ส่วนที่ตั้งรัฐบาลและเมืองหลวงตามประกาศคือ เยรูซาเลม แม้อำนาจอธิปไตยของรัฐเหนือเยรูซาเลมยังไม่มีการรับรองในระดับนานาประเทศ
ราชอาณาจักรอิสราเอลและยูดาห์ถือกำเนิดขึ้นระหว่างยุคเหล็ก จักรวรรดิอัสซีเรียใหม่ทำลายอิสราเอลเมื่อราว 720 ปีก่อน ค.ศ. ต่อมายูดาห์ถูกจักรวรรดิบาบิโลเนีย เปอร์เซียและเฮลเลนนิสติกพิชิต และมีอยู่เป็นจังหวัดปกครองตนเองของยิว กบฏแมคาบี (Maccabean Revolt) ที่สำเร็จทำให้เกิดราชอาณาจักรแฮซมาเนียน (Hasmonean) ซึ่งมีเอกราชเมื่อ 110 ปีก่อน ค.ศ. ทว่า ใน 63 ปีก่อน ค.ศ. ตกเป็นรัฐบริวารของสาธารณรัฐโรมันซึ่งต่อมาตั้งราชวงศ์เฮโรเดียนใน 37 ปีก่อน ค.ศ. และ 6 ปีก่อน ค.ศ. สถาปนามณฑลยูเดียของโรมัน ยูเดียเป็นมณฑลหนึ่งของโรมันจนกบฏยิวที่ไม่สำเร็จทำให้เกิดการทำลายเป็นวงกว้าง การขับไล่ประชากรยิว และการเปลี่ยนชื่อภูมิภาคจากจูเดียเป็นซีเรียปาเลสตีนา (Syria Palaestina) มียิวอยู่ในภูมิภาคนี้บ้างเป็นเวลาหลายศตวรรษ ในคริสต์ศตวรรษที่ 7 อาหรับยึดลิแวนต์จากจักรวรรดิไบแซนไทน์ แล้วอยู่ในการควบคุมของมุสลิมจนสงครามครูเสดครั้งที่หนึ่งในปี 1099 ตามด้วยการพิชิตของอัยยูบิดในปี 1187 รัฐสุลต่านมัมลุกอียิปต์ขยายการควบคุมเหนือลิแวนต์ในคริสต์ศตวรรษที่ 13 จนถูกจักรวรรดิออตโตมันพิชิตในปี 1517 ระหว่างคริสต์ศตวรรษที่ 19 ความตื่นตัวเรื่องชาติในหมู่ยิวนำไปสู่การสถาปนาขบวนการไซออนิสต์ในประเทศต่าง ๆ ตามด้วยการเข้าเมืองออตโตมันและบริติชปาเลสไตน์หลายระลอก
ในปี 1947 สหประชาชาติลงมติรับแผนแบ่งส่วนสำหรับปาเลสไตน์ที่แนะนำการสถาปนารัฐอาหรับและยิวและให้เยรูซาเลมอยู่ในการควบคุมของหลายชาติ หน่วยงานยิวยอมรับและผู้นำอาหรับปฏิเสธแผนดังกล่าว ปีต่อมา หน่วยงานยิวประกาศอิสรภาพของรัฐอิสราเอล และสงครามอาหรับ–อิสราเอล ค.ศ. 1948 ในเวลาต่อมาทำให้อิสราเอลครอบครองดินแดนส่วนใหญ่ของอดีตอาณัติ ส่วนรัฐอาหรับเพื่อนบ้านถือครองเวสต์แบงก์และกาซา นับแต่นั้นอิสราเอลสู้รบในสงครามหลายครั้งกับประเทศอาหรับ และตั้งแต่ปี 1967 ยึดครองดินแดนรวมทั้งเวสต์แบงก์ ที่ราบสูงโกลันและฉนวนกาซา อิสราเอลขยายกฎหมายไปยังที่ราบสูงโกลันและเยรูซาเลมตะวันออก แต่ไม่รวมเวสต์แบงก์ การยึดครองดินแดนปาเลสไตน์เป็นการยึดครองทางทหารยาวนานที่สุดในโลกในสมัยใหม่ ความพยายามระงับข้อพิพาทอิสราเอล–ปาเลสไตน์ยังไม่มีความตกลงสั้นติภาพขั้นสุดท้าย แต่มีการลงนามสนธิสัญญาสันติภาพระหว่างอิสราเอลกับอียิปต์และจอร์แดนแล้ว
ในกฎหมายหลักพื้นฐาน อิสราเอลนิยามตนเองว่าเป็นรัฐยิวและประชาธิปไตย ปกครองระบอบประชาธิปไตยแบบมีผู้แทน โดยมีระบบรัฐสภา ประชาชนมีสิทธิออกเสียงเลือกตั้งทั่วไป โดยใช้การลงคะแนนระบบสัดส่วนแบบบัญชีรายชื่อและ นายกรัฐมนตรีเป็นหัวหน้ารัฐบาล และเนสเซทเป็นองค์การบริหารอำนาจนิติบัญญัติสภาเดี่ยวของอิสราเอล อิสราเอลเป็นประเทศพัฒนาแล้ว สมาชิกองค์การเพื่อความร่วมมือทางเศรษฐกิจและการพัฒนา และเศรษฐกิจของอิสราเอลใหญ่เป็นอันดับที่ 29 ของโลก  อันดับที่ 13 ของโลกในด้าน GDP ต่อหัว ตามผลิตภัณฑ์มวลรวมภายในประเทศราคาตลาดใน พ.ศ. 2566 อิสราเอลมีมาตรฐานการครองชีพสูงสุดในตะวันออกกลางและสูงสุดเป็นอันดับสามในทวีปเอเชีย  อิสราเอลมีความคาดหมายการคงชีพสูงสุดประเทศหนึ่งในโลก